Tariefverhogings in Vrystaat ‘onrealisties’Die VF Plus het tariefverhogings in die Vrystaat as “onrealisties” bestempel. (Foto: Steve Buissinne/Pixabay) Die VF Plus het Dinsdag tariefverhogings in die Vrystaat as “onrealisties” bestempel en sê dat dit tot ŉ veel erger finansiële krisis kan lei. Armand Cloete, VF Plus-LP in die nasionale raad van provinsies, sê diensteheffings in sommige munisipaliteite word met meer as inflasie verhoog, terwyl inwoners onder swak munisipale dienslewering gebuk gaan. Volgens Cloete het groter owerhede, soos die Metsimaholo-munisipaliteit, wat Deneysville, Kragbron, Oranjeville en Sasolburg bedien, onder meer hulle riooltariewe met 6% verhoog. Dít terwyl rioleringsdienste in dié dorpe uiters problematies is. Die Matjhabeng-munisipaliteit, wat Allanridge, Hennenman, Odendaalsrus, Ventersburg, Virginia, en Welkom bedien, het watertariewe met 6% verhoog hoewel talle inwoners al jare lank ernstige watertekorte en -probleme ervaar weens gebrekkige instandhouding en agterstallige skuld aan Sedibeng-water. Maroela Media het verlede jaar berig dat dié munisipaliteit ook miljarde rande aan Eskom skuld vir grootmaatkragvoorsiening. Daar is ook al vir die afgelope ses jaar geen brandweerdienste in die Matjhabeng-munisipaliteit nie. “Tariefverhogings in Vrystaatse munisipaliteite bewys weereens hoe buite voeling die ANC is met die finansiële realiteite van die Vrystaat én sy inwoners. “Die Vrystaat is tans onder geweldige ekonomiese druk en onrealistiese tariefverhogings in munisipaliteite sal bykomende finansiële druk op inwoners plaas. Dit sal meer wanbetaling veroorsaak en munisipaliteite se finansiële toestande verder laat versleg.” Cloete sê munisipaliteite het nie faktore soos verhoogde werkloosheidsyfers en swak ekonomiese groei met die opstel van dié begrotings ingereken nie. Maroela Media het vroeër die maand ook berig dat werkloosheid in die Vrystaat tussen Januarie en Maart vanjaar met 2,2% toegeneem het vergeleke met dieselfde tydperk verlede jaar. “Om slegs belastings en tariewe te verhoog, sal nie die finansiële volhoubaarheid van munisipaliteite herstel nie. “Ekonomiese groei is nodig en sal slegs deur ŉ meer gunstige ekonomiese omgewing met bekostigbare belastings en tariewe bewerkstellig word. Munisipale belastings en tariewe moet dus eerder verlaag word om sodoende die plaaslike ekonomie te stimuleer,” sê Cloete.